Barangolások a Medvesen

Balláné Tóth Ilona

2022

Publio Kiadó

www.publio.hu

Minden jog fenntartva!

Szerkesztő: Tallér Edina

Korrektúra: Szél Ildikó

Előszó:

Gyógyszerész vagyok, voltam. Csodás éveket éltem meg, és nagyon hittem, hogy jót teszek az emberekkel.

Míg egyszer, amikor egy kedves, idősebb hölgy remegve mesélte, hogy a férjéhez mentőt kellett hívni – és ő kiabálta, hogy „Emberéletről van szó!„ –, elkezdtem gondolkodni.

Igen, és akkor is emberéletről volt szó, amikor csupa szeretetből nehéz ételekkel kedveskedett neki, minden vasárnap rántott hús került az asztalra, utána finom, cukros sütemény, majd jött egy jó kis szundikálás. Ha fájt a feje, ízülete vagy tüsszentett, máris előkerült egy-egy tabletta.

Rendszeresen jártak ellenőrzésre, és minden gyógyszert szófogadóan bevettek, megittak, felkentek.

Sok-sok éven át ezek megtették hatásukat.

A kilók gyarapodtak, a saját immunrendszer eltűnt, és a sok gyógyszer tönkretette a gyomrát, ereit. Az eltömődött erek beszűkültek, egy bőséges ebéd után jött a rosszullét.

Lehet, hogy valamit másképp kellett volna csinálni?

Talán mi magunk is okai vagyunk az egészségünk megromlásának?

Talán, ha változtatnánk, kevesebb baj érne?

Hol van az egyén felelőssége?

Könnyű szidni az egészségügyi rendszert, de mi mit tettünk?

Amikor már egyértelműen baj van, hiába rohanunk orvostól orvosig, erősen amortizált szervezetünket nehéz lesz működőképessé tenni.

A sok gyógyszerrel csak átmenetileg tesszük működőképessé. Nélkülük összeomlana.

Nem hiszem, hogy erre lettünk tervezve; valahol elromlott a rendszer.

Éreztem, az életmódunk nagyon fontos az egészségünk szempontjából.

Először egy konditermet hoztam létre, hogy legyen egy kulturált hely a mozogni vágyók részére.

Mottóm volt:

„A mozgás nagyon sok gyógyszert pótol, de nincs olyan gyógyszer, ami a mozgást

pótolná.”

Sajnos nem azok vették igénybe, akiknek szántam.

Egyre több természetgyógyászati tanfolyamon vettem részt, kerestem, hogyan lehet segíteni az embereknek. Előadásokat tartottam, blogot vezettem, versenyt hirdettem Nógrád megye

legegészségesebb családja részére.

A sors terelt a gyógynövények felé, és rajtuk keresztül a természet felé.

Itt éreztem, hogy megérkeztem. És a medvesi barangolásaim talán megadták a választ sok mindenre. Ahol átölel a természet, és megérted, hogy része vagy, részei vagyunk.

Hiszen a virágok, a növények ingyen adják gyógyerejüket, és ezekre támaszkodva sokkal szebb, nyugodtabb életünk lehet, szinte gyógyszermentesen.

HITVALLÁSOM